Í hópi þeirra sem nú sýna á Íslensku Sjávarútvegssýningunni er vestlenska fyrirtækið Skaginn frá Akranesi . “ Hér á erum við aðallega að kynna nýja gerð sjálfvirkra plötufrysta sem henta meðal annars mjög vel til makrílvinnslu , ” sagði Ingólfur Árnason framkvæmdastjóri Skagans þegar Skessuhorn leit við á básnum þeirra í gær . Þessi nýi sjálfvirki plötufrystir Skagans var þróaður hjá Síldarvinnslunni í Neskaupstað og er frábrugðinn öðrum plötufrystum að því leyti að hann þarf ekki sérstakar frystiplötur . Að sögn Ingólfs liggur mikil rannsóknarvinna á bak við þróun þessarar nýju frystitækni en nýi frystirinn getur tekið við fullpökkuðum kössum með viðkvæma vöru og frystir án þess að pressa hana . Hún er þannig sérstaklega mikilvæg við frystingu á makríl sem ætlaður er til sölu inn á verðmesta markaðinn . “ Þá erum við einnig að kynna glænýja roðflettivél , ” heldur Ingólfur áfram . “ Við höfum sótt um einkaleyfi á bæði tækin en við hjá Skaganum höfum alltaf passað okkur á því að hafa einkaleyfi á þeim vörum sem við framleiðum . ” Aðspurður um væntingarnar til sjávarútvegssýningarinnar segir Ingólfur hana frábæran vettvang til að kynna vörurnar og margir hafi sýnt þessum nýju tækjum áhuga . “ Ég óttast þó að nú séu færri útlendingar á sýningunni en venjulega , en helmingurinn af okkar veltu er erlendis . Við tökum þó einnig þátt í sjávarútvegssýningu í Brussel á hverju ári sem hefur mikið að segja fyrir erlenda markaðinn , ” sagði Ingólfur Árnason hjá Skaganum að lokum .